[{"text_idx": "#000001", "text": "Cawson ni sgwrs a\u0302\u2019r Ymgynghorydd Recriwtio Sarah am y ffaith mai \u2018newid\u2019 yw\u2019r unig beth cyson mewn bywyd, a sut mae\u2019r gallu i newid yn pennu eich llwyddiant. Canlyniad y sgwrs? Stori sy\u2019n profi nad yw llwybrau gyrfa bob amser yn syml, ond rhaid inni beidio a\u0302 stopio dysgu, oherwydd mae bywyd yn wers barhaus."}, {"text_idx": "#000002", "text": "A wnaethoch chi ddilyn addysg bellach neu addysg uwch?"}, {"text_idx": "#000003", "text": "Es i i\u2019r coleg i astudio\u2019r Gyfraith, Saesneg ac Astudiaethau Crefyddol a llwyddo yn fy 3 chwrs Safon Uwch. Pan oeddwn i yn y coleg gweithiais i mewn nifer o swyddi rhan-amser o adwerthu i letygarwch, ac wrth edrych yn o\u0302l, dwi\u2019n teimlo bod hyn wedi fy mharatoi ar gyfer fy nhaith yrfa yn y dyfodol; o oedran ifanc, dwi wedi datblygu moeseg waith gref, dysgu pwysigrwydd parchu awdurdod, a dwi wedi ennill amrywiaeth o sgiliau pwysig o gyfathrebu effeithiol i ddatrys problemau yn effeithlon."}, {"text_idx": "#000005", "text": "Pan adawais i\u2019r Brifysgol manteisiais i ar y cyfle i warbacio ledled y byd, ac ymweld a\u0302 llawer o wledydd gan gynnwys Awstralia, Singapo\u0302r, Tahiti a Los Angeles! I mi, roedd hwn yn brofiad mor werthfawr i archwilio gwahanol ddiwylliannau, ymgymryd a\u0302 heriau newydd, a chael gwybod rhagor am gynifer o alwedigaethau. Roedd y profiad yn anhygoel ac mor werth chweil, ac roeddwn i\u2019n hynod ddiolchgar i fachu ar y cyfle i deithio cyn setlo i lawr a chanolbwyntio ar y daith yrfa o\u2019m blaen."}, {"text_idx": "#000006", "text": "Sut mae\u2019ch taith yrfa wedi datblygu?"}, {"text_idx": "#000007", "text": "Yn dilyn fy nheithiau dychwelais i i Abertawe a dechrau chwilio am fy \u2018swydd go iawn\u2019 gyntaf, a oedd ar y pryd yn golygu ymweld a\u0302\u2019m canolfan waith leol. Roeddwn i\u2019n hynod lwcus i gael cynnig gwaith gweinyddol yn y ganolfan, ac er nad oedd hyn yn rhan o\u2019m cynllun gyrfa, roeddwn i mewn sefyllfa wych i ddechrau chwilio am gyfle mwy parhaol. Symudais i swydd Cynorthwyydd AD gyda\u2019r GIG ar gontract chwe mis y gwnes i ei mwynhau\u2019n fawr, gan weithio yn yr adran bersone\u0301l i gynorthwyo gyda recriwtio, datblygu staff, a chefnogi pobl yn gyffredinol i wneud yr hyn roedden nhw eisiau ei wneud! Pan ddaeth fy nghontract i ben, penderfynais i gymryd tipyn o risg a symud i Birmingham lle roedd fy ngw\u0302r yn byw ar y pryd. Ymwelais i ag asiantaeth recriwtio a digwyddais i fod yn y lle iawn ar yr adeg iawn oherwydd ces i gynnig ro\u0302l Cynorthwyydd Gweinyddol yn yr asiantaeth yn ystod fy apwyntiad cyntaf! Wnes i fwynhau fy amser gyda\u2019r sefydliad yn fawr, gan symud ymlaen yn y pen draw i Uwch Swyddog Recriwtio, ac ar o\u0302l pum mlynedd yn yr asiantaeth, wnes i symud ymlaen i ro\u0302l Swyddog Recriwtio gyda llywodraeth leol, yn helpu unigolion i gael rolau yn y sector gofal. Yn ddiweddarach dychwelais i i Abertawe a sicrhau ro\u0302l recriwtio gyda\u2019r sefydliad roeddwn i wedi gweithio iddo yn Birmingham, cyn symud i ro\u0302l yn Remploy lle arhosais i am bum mlynedd cyn cymryd absenoldeb mamolaeth i gael fy merch gyntaf."}, {"text_idx": "#000009", "text": "Ar o\u0302l dau gyfnod o absenoldeb mamolaeth, penderfynais i adael byd gwaith i ddod yn fam amser llawn. Dwi\u2019n hynod ddiolchgar am fod yn ddigon ffodus i dreulio ychydig flynyddoedd cyntaf bywydau fy mhlant yn eu gwylio nhw yn tyfu i fyny ac yn cyrraedd eu holl gerrig milltir pwysig. Pan ddechreuodd y ddwy ferch yn yr ysgol, roedd yn teimlo fel yr amser perffaith i ddod o hyd i swydd ran-amser. Teimlais i dros amser fy mod i wedi colli rhan o\u2019m hunaniaeth a llawer o hyder, ac roeddwn i\u2019n barod i ymgymryd a\u0302 ro\u0302l ychwanegol yn ogystal a\u0302 bod yn \u2018fam\u2019. Wnes i sicrhau ro\u0302l adwerthu ran-amser cyn ceisio gwaith amser llawn trwy\u2019r rhaglen Gwell Swyddi, Gwell Dyfodol. Ar y pryd, roedd y rhaglen yn ei dyddiau cynnar ac roedd fy Hyfforddwr wedi rhoi gwybod i mi am ro\u0302l recriwtio yn y sefydliad a oedd o ddiddordeb mawr i mi. Wnes i ymgeisio amdani ac roeddwn i\u2019n llwyddiannus! Roeddwn i fel y gog! Roeddwn i mor barod am her newydd sbon a dwi wedi gwirioni arni byth ers hynny!"}, {"text_idx": "#000010", "text": "Oes un peth yr hoffech chi fod wedi ei wybod pan oeddech chi\u2019n iau?"}, {"text_idx": "#000012", "text": "Cyngor gorau ar gyfer ymgeisio am swyddi?"}, {"text_idx": "#000013", "text": "Fy nghyngor gorau yw mentro bod yn wahanol. Mae\u2019n bwysig bod a\u0302\u2019r hyder i sefyll allan a chael pobl i sylwi arnoch am yr holl resymau cywir. Mae cyflogwyr wrth eu bodd yn gweld ymgeiswyr sy\u2019n angerddol am y ro\u0302l a\u2019r sefydliad, felly dangoswch eich gwybodaeth a dweud wrthynt pam rydych chi\u2019n ffit perffaith ar gyfer eu diwylliant, eu gwerthoedd a\u2019u gweledigaeth! Er ei bod yn bwysig diwallu\u2019r holl feini prawf hanfodol, cofiwch fod cyflogwyr hefyd yn gwerthfawrogi profiadau bywyd a pha bersonoliaeth y gallwch ddod a\u0302 hi i\u2019r ro\u0302l \u2013 cofleidiwch yr hyn sy\u2019n eich gwneud chi\u2019n unigryw!"}, {"text_idx": "#000014", "text": "Beth yw\u2019ch cyngor yn gyffredinol?"}, {"text_idx": "#000015", "text": "Y cyngor cyffredinol gorau y gallaf ei roi yw bod yn chi\u2019ch hun. Camgymeriad mawr y mae pobl yn ei wneud yn aml yw ceisio bod yn rhywun nad ydyn nhw, a cheisio portreadu\u2019r hyn maen nhw\u2019n meddwl y mae pobl eisiau ei weld. Dim ond man cychwyn yw\u2019r cyfweliad \u2013 os ydych chi\u2019n mynd i lwyddo mewn ro\u0302l bydd angen i chi ategu\u2019r wybodaeth a roddoch chi a dangos yr holl rinweddau cadarnhaol y gwnaethoch chi dynnu sylw atynt. Byddwch yn hyderus yn eich hun a byddwch yn chi\u2019ch hun \u2013 peidiwch a\u0302 cheisio bod yn rhywun arall. Byddwch yn ostyngedig yn eich hyder ac yn ddewr yn eich cymeriad!"}]